Temeljem financijskog plana za 2024. godinu Savez Slovaka raspisuje

JAVNI NATJEČAJ

za dodjelu stipendija studentima studija Slovačkog jezika i književnosti na Filozofskom fakultetu Sveučilišta u Zagrebu u redovitom statusu

za akademsku godinu 2024./2025.

I.

Savez Slovaka raspisuje Javni natječaj za dodjelu stipendija Saveza Slovaka studentima studija Slovačkog jezika i književnosti na Filozofskom fakultetu Sveučilišta u Zagrebu u redovitom statusu za akademsku godinu 2024./2025. (u daljnjem tekstu: Javni natječaj) temeljem kojeg će se dodijeliti dvije stipendije.

II.

Stipendije je moguće dodijeliti samo studentima koji su upisali prvu godinu prijediplomskog studija Slovačkog jezika i književnosti na Filozofskom fakultetu Sveučilišta u Zagrebu u akademskoj godini 2024./2025 .

III.

Iznos pojedinačne stipendije iznosi 1.500,00 EUR (slovima: tisućupetstoeura).

IV.

Pravo na stipendiju može ostvariti student koji udovoljava sljedećim općim uvjetima:

1. državljanin je Republike Hrvatske s prebivalištem u Republici Hrvatskoj,
2. studira Slovački jezik i književnost u redovitom statusu na sveučilišnom prijediplomskom studiju na Filozofskom fakultetu Sveučilišta u Zagrebu.

V.

Uz ispunjavanje općih uvjeta, prednost će imati kandidati koji ostvare veći broj bodova na temelju kriterija za utvrđivanje rang-liste kandidata za dodjelu stipendije.

Kriteriji za utvrđivanje rang-liste kandidata za dodjelu stipendije su:

1. kandidat je ostvario prosječni opći uspjeh 3,00 ili više za završeni posljednji razred srednje škole,

2. kandidat je pripadnik slovačke nacionalne manjine,

3. kandidat nema jednog ili oba roditelja (ne postoji, umro je, oduzeta mu je roditeljska skrb),

4. obitelj kandidata broji četvero ili više malodobne djece (mlađe od 18 godina) koja žive s kandidatom u zajedničkom kućanstvu,

Bodovi koje je moguće ostvariti temeljem prethodno navedenih kriterija su (prate redoslijed kriterija primijenjenih u prethodnom stavku ove točke Javnog natječaja):

1. kandidat je ostvario prosječni opći uspjeh 3,00 ili više za završeni posljednji razred srednje škole:

3,00 – 3,50: 5 bodova

3,51 – 4,00: 10 bodova

4,01 – 4,50: 15 bodova

4,51 - 5,00: 20 bodova

2. kandidat je pripadnik slovačke nacionalne manjine: 10 bodova,

3. kandidat je bez jednog roditelja: 10 bodova, kandidat bez oba roditelja: 20 bodova,

4. obitelj kandidata broji četvero ili više malodobne djece (mlađe od 18 godina) koji žive s kandidatom u zajedničkom kućanstvu - za četvrto djece: 2 boda, za svako iduće malodobno dijete: po 2 boda.

VI.

Ako dva ili više kandidata za dodjelu stipendije ostvare isti broj bodova, prednost za dodjelu stipendije imat će kandidati po sljedećem redoslijedu kriterija: kandidat pripadnik nacionalne manjine, kandidati s većim prosjekom ocjena.

VII.

Prijave na Javni natječaj podnose kandidati. Prijave ne mogu podnijeti druge osobe u ime kandidata.

Prijavu na Javni natječaj potrebno je podnijeti putem pošte na adresu: Savez Slovaka, Braće Radića 68, 31 500 Našice s naznakom Za javni natječaj.

Prijava na Javni natječaj sastoji se od ispunjavanja propisanog obrasca Prijave na natječaj za dodjelu stipendije Saveza Slovaka, uz koji je nužno priložiti sljedeću dokaznu dokumentaciju:

1. dokaz o državljanstvu (domovnica),
2. vjerodostojni dokazi o kriteriju/kriterijima za bodovanje iz članka V. na koji se kandidat poziva.

Propisani obrazac Zahtjeva za dodjelu stipendije objavljen je na službenoj mrežnoj stranici Saveza Slovaka ([www.savez-slovaka.hr](http://www.savez-slovaka.hr))

VIII.

Prijave na Javni natječaj podnose se putem e-maila odnosno i putem pošte te ih je moguće podnijeti do 20. rujna 2024. godine.

Prijave poslane nakon navedenog roka za podnošenje prijava neće se razmatrati.

IX.

Razmatranje zaprimljenih prijava na Javni natječaj vršit će Povjerenstvo za pregled i ocjenu prijava na Javni natječaj (u daljnjem tekstu: Povjerenstvo I), uz obvezno pridržavanje propisanih uvjeta, kriterija i ograničenja propisanih ovim Javnim natječajem.

X.

Povjerenstvo I može od kandidata/podnositelja prijave tražiti pojašnjenje i/ili dopunu prijave na Javni natječaj i to samo i isključivo ako kandidat, podnositelj prijave na Javni natječaj nije dostavio dokaznu dokumentaciju čija obveza dostave je propisana točkom VII. Javnog natječaja (bilo koju stavku dokazne dokumentacije), odnosno ako/kada isto nije valjano/potpuno ispunjeno i/ili potvrđeno a to s ciljem valjane obrade i ocjene pristiglih prijava na Javni natječaj.

U slučaju naknadne dostave dokazne dokumentacije kandidata podnositelja prijave na Javni natječaj, istu je moguće izvršiti za najviše dva dokumenta propisana točkom VII. Javnog natječaja (bilo koju stavku dokazne dokumentacije).

(Prijave na Javni natječaj za koje Povjerenstvo I utvrdi da su pogrešne/nepotpune u odnosu na više od dvije stavke, smatrat će se nepotpunima te se kao takve neće razmatrati.)

XI.

Rok za dostavu pojašnjenja i/ili dopune dokumentacije ne može biti duži od tri radna dana, računajući od dana zaprimanja elektroničke obavijesti o traženom pojašnjenju i/ili dopuni.

XII.

Ako kandidat podnositelj prijave na Javni natječaj ne postupi u skladu s dodijeljenim rokom za pojašnjenje i/ili dopunu, odnosno ne dostavi tražena pojašnjenja i/ili traženu dokumentaciju, njegova prijava na Javni natječaj će biti pregledana i ocijenjena sukladno dostupnim podacima i dostavljenim dokumentima.

XIII.

Temeljem rezultata rada Povjerenstva I, izradit će se rang-lista kandidata koji su temeljem ostvarenih bodova stekli pravo na primitak stipendije, a koja će se objaviti na službenoj mrežnoj stranici Saveza Slovaka (www.savez-slovaka.hr)

Kandidati će imati pravo podnošenja prigovora u svezi ostvarenog rezultata na preliminarnoj rang-listi u roku od sedam kalendarskih dana računajući od dana objave iste na službenoj mrežnoj stranici Saveza Slovaka.

Prigovori se podnose isključivo elektroničkim putem na e-adresu savez-slovaka@os.t-com.hr

O valjano zaprimljenim prigovorima odlučuje Povjerenstvo za rješavanje prigovora (u daljnjem tekstu: Povjerenstvo II) u roku koji ne može biti duži od tri radna dana od isteka roka za podnošenje prigovora.

Odluke Povjerenstva II o zaprimljenim prigovorima su konačne te na iste ne postoji mogućnost žalbe.

XIV.

Temeljem rezultata rada Povjerenstva II, izradit će se konačna objava kandidata koji su temeljem ostvarenih bodova stekli pravo na primitak stipendije, a koja će biti dostupna na službenim internetskim stranicama Saveza Slovaka (www.savez-slovaka.hr)

Predsjednik Saveza Slovaka će na temelju objave donijeti Odluku o dodjeli stipendija studentima u redovitom statusu za akademsku godinu 2024./2025.

XV.

Sve obavijesti u svezi Javnog natječaja, kao i rezultati Javnog natječaja bit će objavljeni na službenoj mrežnoj stranici Saveza Slovaka (www.savez-slovaka.hr)

XVI.

Davatelj stipendije Savez Slovaka će s kandidatima koji ostvare pravo na stipendiju temeljem ovog Javnog natječaja zaključiti Ugovore o dodjeli stipendije, kojima će se regulirati dinamika isplate stipendija te sva međusobna prava i obveze korisnika stipendije. Ugovorom stipendist ostvaruje financijsku potporu tijekom studiranja te mogućnost zapošljavanja nakon stjecanja diplome u slovačkoj zajednici u Hrvatskoj.

Stipendije će se, u iznosu utvrđenom u točki III., jednokratno isplatiti korisnicima/studentima na njihove račune nakon potpisivanja ugovora te sukladno njegovim odredbama.

XVII.

Kandidat koji ostvari pravo na stipendiju Saveza Slovaka, prije sklapanja ugovora o stipendiranju, treba dostaviti:

1. potvrdu javnog visokog učilišta o upisanom studiju u redovitom statusu u akademskoj godini 2024./2025,
2. potpisanu i ovjerenu izjavu kod javnog bilježnika da ne prima stipendiju po istoj osnovi kao što je stipendija Saveza Slovaka, tj. s obvezom zasnivanja radnog odnosa nakon završetka studija.

XVIII.

Izrazi korišteni u ovom Javnom natječaju koji imaju rodno značenje, korišteni su neutralno i odnose se jednako na muški i ženski rod.

 SAVEZ SLOVAKA – ZVÄZ SLOVÁKOV